CELEX: 32019D0513(01)
Language: et
Date: 2019-04-03 00:00:00
Title: Euroopa Parlamendi juhatuse otsus, 3. aprill 2019, seoses rakenduseeskirjadega andmesubjektide teatavate õiguste piiramise kohta seoses isikuandmete edastamisega Euroopa Parlamendi poolt liikmesriikide ametiasutustele kriminaal- või finantsuurimise raames

13.5.2019   
               
               
                  ET
               
               
                  Euroopa Liidu Teataja
               
               
                  C 163/1
               
            
         EUROOPA PARLAMENDI JUHATUSE OTSUS,
         3. aprill 2019,
         seoses rakenduseeskirjadega andmesubjektide teatavate õiguste piiramise kohta seoses isikuandmete edastamisega Euroopa Parlamendi poolt liikmesriikide ametiasutustele kriminaal- või finantsuurimise raames
         (2019/C 163/01)
         EUROOPA PARLAMENDI JUHATUS,
         võttes arvesse Euroopa Liidu toimimise lepingut, eriti selle artiklit 16,
         võttes arvesse Euroopa Parlamendi ja nõukogu määrust (EL) 2018/1725, (1) eriti selle artiklit 25,
         võttes arvesse Euroopa Parlamendi kodukorra artikli 25 lõiget 2,
         võttes arvesse Euroopa Andmekaitseinspektori 28. veebruari 2019. aasta arvamust, kellega konsulteeriti määruse (EL) 2018/1725 artikli 41 lõike 2 alusel,
         ning arvestades järgmist:
         
                     (1)
                  
                  
                     Euroopa Parlament saab kriminaal- või finantsuurimisega tegelevatelt liikmesriikide ametiasutustelt teabe ning haldustoimikute ja dokumentide koopiate edastamise palveid.
                  
               
                     (2)
                  
                  
                     Euroopa Parlamendil tuleb anda liikmesriikide ametiasutustele taotluse alusel teavet ja edastada dokumente kooskõlas Euroopa Liidu lepingu artikli 4 lõikes 3 sätestatud lojaalse koostöö põhimõttega.
                  
               
                     (3)
                  
                  
                     Liikmesriigi ametiasutuste taotluse alusel edastatud teave ja dokumendid võivad sisaldada isikuandmeid.
                  
               
                     (4)
                  
                  
                     Taotletud teavet ja dokumente võivad edastada president, peasekretär või nende määratud teenistused ning edastamise korral tegutsevad nad vastutava töötlejana.
                  
               
                     (5)
                  
                  
                     Selle raames on Euroopa Parlament kohustatud järgima andmesubjektide põhiõigusi, mis on sätestatud Euroopa Liidu põhiõiguste harta artikli 8 lõikes 1, Euroopa Liidu toimimise lepingu artikli 16 lõikes 1 ja määruses (EL) 2018/1725, eelkõige nende õigust saada teavet oma andmete töötlemise kohta.
                  
               
                     (6)
                  
                  
                     Euroopa Parlamendil võib siiski olla tarvis piirata määruse (EL) 2018/1725 artiklite 4, 14–21, 35 ja 36 kohaldamist, et kaitsta edastamise korral eelkõige siseriiklike kriminaal- ja finantsuurimiste eesmärki ja konfidentsiaalsust.
                  
               
                     (7)
                  
                  
                     Enne piirangu kohaldamist hindab Euroopa Parlament igal üksikjuhul eraldi piirangu vajalikkust ja proportsionaalsust, võttes arvesse ohtu andmesubjektide õigustele ja vabadustele; Euroopa Parlament põhjendab, miks on piirang demokraatlikus ühiskonnas vältimatult vajalik ja proportsionaalne, ning järgib piirangu kohaldamisel põhiõiguste ja -vabaduste põhiolemust,
                  
               ON VASTU VÕTNUD KÄESOLEVA OTSUSE:
         
            Artikkel 1
            Piirangute sisu ja kohaldamisala
            
               1.   Käesoleva otsusega kehtestatakse tingimused, mille kohaselt võib Euroopa Parlament kooskõlas määruse (EL) 2018/1725 artikli 25 lõike 1 punktidega b, e ja f piirata nimetatud määruse artiklite 4, 14–21, 35 ja 36 kohaldamist, kui Euroopa Parlament edastab liikmesriikide ametiasutustele teavet ja dokumente, mida nad taotlevad kriminaal- või finantsuurimise raames.
            
            
               2.   Käesolevat otsust kohaldatakse isikuandmete töötlemisele ja eelkõige isikuandmete edastamisele Euroopa Parlamendi poolt eesmärgiga anda liikmesriikide ametiasutustele teavet ja esitada dokumente, mida viimased taotlevad kriminaal- või finantsuurimise raames.
            
            
               3.   Taotletud teavet ja dokumente võivad edastada president, peasekretär või nende määratud teenistused ning edastamise korral tegutsevad nad vastutava töötlejana.
            
            
               4.   Käesolevat otsust kohaldatakse järgmiste isikuandmete liikide suhtes:
               
                           a)
                        
                        
                           isiku tuvastamist võimaldavad andmed;
                        
                     
                           b)
                        
                        
                           kontaktandmed;
                        
                     
                           c)
                        
                        
                           ametialased andmed;
                        
                     
                           d)
                        
                        
                           finantsandmed;
                        
                     
                           e)
                        
                        
                           elektroonilise side andmed;
                        
                     
                           f)
                        
                        
                           liiklusandmed;
                        
                     
                           g)
                        
                        
                           videovalveandmed;
                        
                     
                           h)
                        
                        
                           helisalvestised;
                        
                     
                           i)
                        
                        
                           andmed isikute kohaloleku kohta;
                        
                     
                           j)
                        
                        
                           kõik muud andmed, mis on seotud liikmesriikide ametiasutuste tehtava asjaomase uurimise esemega.
                        
                     
         
         
            Artikkel 2
            Kaitsemeetmed
            
               1.   Isikuandmeid hoitakse turvatud füüsilises ja elektroonilises keskkonnas, mis välistab ebaseadusliku juurdepääsu andmetele isikute poolt, kellel puudub vajadus andmetega tutvumiseks, ning mis välistab andmete ebaseadusliku edastamise sellistele isikutele.
            
            
               2.   Pärast töötlemise lõppu säilitatakse isikuandmeid kooskõlas kohaldatavate Euroopa Parlamendi eeskirjadega (2).
            
            
               3.   Enne konkreetse piirangu kohaldamist hinnatakse artikli 9 kohaselt piirangu vajalikkust ja proportsionaalsust.
            
         
         
            Artikkel 3
            Kohaldatavad piirangud
            
               1.   Kui käesoleva otsuse artiklitest 4–10 ei tulene teisiti, võib vastutav töötleja piirata määruse (EL) 2018/1725 artiklite 14–21, 35 ja 36 ning artikli 4 kohaldamist, kui otsuse sätted vastavad määruse artiklites 14–21 sätestatud õigustele ja kohustustele ning kui nende õiguste järgimine ohustaks siseriikliku kriminaal- ja finantsuurimise eesmärki ja konfidentsiaalsust.
            
            
               2.   Vastutav töötleja dokumenteerib ja registreerib piirangu põhjused kooskõlas käesoleva otsuse artikliga 9.
            
         
         
            Artikkel 4
            Andmesubjekti teavitamine
            
               1.   Euroopa Parlament avaldab oma veebisaidil isikuandmete kaitset käsitleva teate, millega teavitatakse kõiki andmesubjekte võimalusest, et nende isikuandmeid edastatakse Euroopa Parlamendi ja liikmesriikide ametiasutuste vahel käimasolevate kriminaal- või finantsuurimiste alal tehtava koostöö raames, ja sellega seonduvatest võimalikest õiguste piirangutest. Teates nimetatakse, milliseid õigusi võidakse piirata, piiramise põhjused, piiramise võimalik kestus ja võimalikud õiguskaitsevahendid.
            
            
               2.   Võimaluse korral teavitab vastutav töötleja iga andmesubjekti isiklikult, viivitamata ja kõige sobivamas vormis õigustest, mis andmesubjektil on tema õiguste piiramise korral. Teates nimetatakse, milliseid õigusi võidakse piirata, piiramise põhjus, võimalik kestus ja võimalikud õiguskaitsevahendid.
            
         
         
            Artikkel 5
            Õigus saada teavet
            
               1.   Kui vastutav töötleja piirab määruse (EL) 2018/1725 artiklites 15 ja 16 osutatud teabe saamise õigust, tehakse andmesubjektile nimetatud määruse artikli 25 lõike 6 kohaselt teatavaks piirangu kohaldamise peamised põhjused ning tema õigus esitada kaebus Euroopa Andmekaitseinspektorile.
            
            
               2.   Teabe esitamist isikuandmete edastamise kohta liikmesriikide ametiasutustele ja piirangu kohaldamise kohta võib kooskõlas määruse (EL) 2018/1725 artikli 25 lõikega 8 edasi lükata, selle ära jätta või sellest keelduda, kui piirang kaotaks seeläbi oma mõju.
            
            
               3.   Kui vastutav töötleja lükkab kas osaliselt või täielikult andmesubjektile teabe esitamise edasi, jätab selle ära või keeldub sellest, nagu on osutatud lõikes 2, dokumenteerib ja registreerib ta selle põhjused kooskõlas artikliga 9.
            
         
         
            Artikkel 6
            Andmesubjekti õigus andmetega tutvuda, õigus andmete parandamisele ja kustutamisele, õigus isikuandmete töötlemise piiramisele ja teatamiskohustus
            
               1.   Kui vastutav töötleja piirab kas täielikult või osaliselt andmesubjekti õigust andmetega tutvuda, õigust andmete parandamisele ja kustutamisele või õigust isikuandmete töötlemise piiramisele, millele on osutatud vastavalt määruse (EL) 2018/1725 artiklites 17, 18, 19 j 20, või nimetatud määruse artikli 21 kohast teatamiskohustust, dokumenteerib ja registreerib ta piirangu põhjused kooskõlas käesoleva otsuse artikliga 9. Vastutav töötleja teatab oma vastuses andmesubjekti taotlusele andmetega tutvuda, andmeid parandada, kustutada või andmete töötlemist piirata kohaldatavast piirangust ja piirangu peamistest põhjustest ning võimalusest esitada kaebus Euroopa Andmekaitseinspektorile või pöörduda Euroopa Liidu Kohtusse.
            
            
               2.   Käesoleva artikli lõikes 1 osutatud teabe esitamise piirangu põhjuste kohta võib edasi lükata, selle teabe võib jätta esitamata või selle esitamisest keelduda seni, kuni piirang kaotaks seeläbi oma mõju.
            
            
               3.   Vastutav töötleja dokumenteerib edasilükkamise, esitamata jätmise või esitamisest keeldumise põhjused kooskõlas artikliga 9.
            
            
               4.   Kui õigus andmetega tutvuda on osaliselt või täielikult piiratud, saab andmesubjekt oma õigust andmetega tutvuda kasutada Euroopa Andmekaitseinspektori vahendusel kooskõlas määruse (EL) 2018/1725 artikli 25 lõigetega 6, 7 ja 8.
            
         
         
            Artikkel 7
            Andmesubjekti teavitamine isikuandmetega seotud rikkumistest
            Kui vastutav töötleja piirab andmesubjekti õigust saada teavet isikuandmetega seotud rikkumistest vastavalt määruse (EL) 2018/1725 artiklile 35, dokumenteerib ja registreerib ta piirangu põhjused kooskõlas käesoleva otsuse artikliga 9.
         
         
            Artikkel 8
            Elektroonilise side konfidentsiaalsus
            Kui vastutav töötleja piirab määruse (EL) 2018/1725 artiklis 36 osutatud õigust elektroonilise side konfidentsiaalsusele, dokumenteerib ja registreerib ta piirangu põhjused kooskõlas käesoleva otsuse artikliga 9.
         
         
            Artikkel 9
            Piirangute vajalikkuse ja proportsionaalsuse hindamine ning nende dokumenteerimine ja registreerimine
            
               1.   Enne konkreetse piirangu kohaldamist hindab vastutav töötleja piirangu vajalikkust ja proportsionaalsust, võttes arvesse määruse (EL) 2018/1725 artikli 25 lõikes 2 sätestatud asjakohaseid elemente. Hindamine hõlmab ühtlasi asjaomase andmesubjekti õigusi ja vabadusi ähvardavate ohtude hindamist, sealhulgas hinnatakse ohtu, et andmesubjekti isikuandmeid võidakse edastada ilma tema teadmata ja nõusolekuta ning et tema õiguste kasutamine vastavalt kõnealusele määrusele on takistatud. Hindamine dokumenteeritakse sisehindamisteates ja seda tehakse igal üksikjuhul eraldi enne konkreetse piirangu kohaldamist.
            
            
               2.   Vastutav töötleja dokumenteerib kõigi käesoleva otsusega kehtestatud piirangute põhjused, sealhulgas lõike 1 kohaselt läbi viidud hindamise.
               Dokumendis kirjeldatakse, kuidas andmesubjekti õiguste kasutamine ohustaks siseriikliku kriminaal- ja finantsuurimise eesmärki ja konfidentsiaalsust.
            
            
               3.   Juhul kui vastavalt määruse (EL) 2018/1725 artikli 25 lõikele 8 lükkab vastutav töötleja edasi teabe esitamise andmesubjektile, kelle suhtes piirangut kohaldatakse, jätab teabe esitamise ära või keeldub teabe esitamisest, dokumenteerib vastutav töötleja ka selle põhjused.
            
            
               4.   Põhjusi sisaldav dokument ning vajaduse korral ka asjakohaseid faktilisi ja õiguslikke asjaolusid sisaldavad dokumendid säilitatakse keskregistris. Taotluse korral tehakse need kättesaadavaks Euroopa Andmekaitseinspektorile.
            
         
         
            Artikkel 10
            Piirangute kestus
            
               1.   Artiklites 3, 5, 6, 7 ja 8 osutatud piiranguid kohaldatakse seni, kuni kehtivad nende kohaldamise põhjused.
            
            
               2.   Kui artiklites 3, 5, 6, 7 ja 8 osutatud piirangu põhjused langevad ära, tühistab vastutav töötleja piirangu ja teeb andmesubjektile teatavaks piirangu kehtestamise peamised põhjused. Samal ajal teavitab vastutav töötleja andmesubjekti võimalusest esitada igal ajal kaebus Euroopa Andmekaitseinspektorile või pöörduda Euroopa Liidu Kohtusse.
            
            
               3.   Vastutav töötleja vaatab artiklites 3, 5, 6, 7 ja 8 osutatud piirangu kohaldamise läbi iga kuue kuu tagant pärast selle kehtestamist ning siis, kui asjaomane menetlus lõpetatakse.
            
         
         
            Artikkel 11
            Läbivaatamine andmekaitseametniku poolt
            
               1.   Andmekaitseametnikku teavitatakse põhjendamatu viivituseta andmesubjektide õiguste piiramisest käesoleva otsuse alusel. Taotluse korral võimaldatakse andmekaitseametnikule juurdepääs põhjusi sisaldavale dokumendile ning kõigile faktilisi ja õiguslikke asjaolusid sisaldavatele dokumentidele.
            
            
               2.   Andmekaitseametnik võib taotleda, et vastutav töötleja vaataks piirangud läbi. Andmekaitseametnikule teatatakse taotletud läbivaatamise tulemustest kirjalikult.
            
            
               3.   Kogu lõigete 1 ja 2 kohase menetluse vältel aset leidnud teabevahetus andmekaitseametnikuga registreeritakse asjakohases vormis.
            
         
         
            Artikkel 12
            Jõustumine
            Käesolev otsus jõustub Euroopa Liidu Teatajas avaldamisele järgneval päeval.
         
         
            (1)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (2)  Juhatuse 2. juuli 2012. aasta otsus Euroopa Parlamendi dokumendihalduse eeskirja kohta.